section_heading: Zalaganje za paneuropeizam
paragraph_text: Zaključak manifesta bio je da Europa mora izabrati neutralnost koju će štititi snažno naoružanje te da u sklopu toga mora imati svoj atomski kapacitet. U sklopu toga je navedeno da Europa mora "napustiti UN-ov cirkus" i podržati Južnu Ameriku koja se "bori za svoje jedinstvo i neovisnost". Izražen je i zahtjev za pronalaženjem novog dominantnog društvenog sustava koji će se distancirati od postojeća dva, prisutna u dva dijela Europe, u kojem bi bila izražena "superiornost radnika nad kapitalistom" i "superiornost čovjeka nad gomilom". U tom vidu, u manifestu piše da mladoeuropljani "žele dinamičnu zajednicu u čijem će radu sudjelovati svi ljudi koji je čine". Također, objavljena je ideja novog organskog predstavništva koje bi zamijenilo dosadašnji parlamentarni sustav: "Politički Senat, Senat Europske Nacije izgrađen na europskim provincijama i sastavljen od najviših uglednika u znanstvenom vidu, u djelovanju, u umjetnosti i književnosti; Dom sindikata koji predstavlja interese svih proizvođača Europe, konačno oslobođen financijske tiranije i strane politike". Manifest je završen ovim riječima: "Odbacujemo 'Europu u teoriji'. Odbacujemo legalističku Europu. Osuđujemo strazburšku Europu zbog njezinog zločina izdajstva. [...] Ili ćemo imati naciju ili ne ćemo imati neovisnost. Protiv ove legalističke Europe, mi predstavljamo stvarnu Europu, Europu naroda, našu Europu. Mi smo europska nacija".